ARVOISAT JUHLAVIERAAT,

* Suomessa on 24 ammattikorkeakoulua. Saan yhden niistä johdettavakseni Suomen nuorimpana rehtorina 39-vuotiaana. Aloitan tehtävässä täsmälleen saman ikäisenä, kuin edeltäjäni suomalaisen ammattikorkeakoulun isäksikin tituleerattu korkeakouluneuvos Tapio Varmola.
* Syötettäessä Googlen hakukonekenttään hakusanan paras korkeakoulu, johtaa ensimmäiset hakutulokset Seinäjoen ammattikorkeakoulun sivuille. Tämä on mielestäni täysin luonnollista, koska Seinäjoen ammattikorkeakoulun visio ei ole enempää tai vähempää kuin olla kansainvälinen, yrittäjähenkinen ja paras korkeakoulu opiskelijalle.
* Ovatko nämä sanat pelkkää mustetta strategiapaperissa, tai fontteja internetsivuilla?
* Mielestäni eivät. Suomalaisia pidetään kansainvälisessä yhteistyössä monesti liian vaatimattomina, ja huonoina korostamaan omia vahvuuksiaan. Onneksi tuo toteamus ei päde eteläpohjalaisiin eikä täten Seinäjoen ammattikorkeakouluun. SeAMK on OKM:n tulosindikaattoreilla Suomen ykkönen seuraavilla osa-alueilla: Meillä on Suomen korkein opiskelijatyytyväisyys, maan parhaat oppimisympäristöt, valtakunnan parhaimmat opiskelun tukipalvelut, meiltä valmistuneilla opiskelijoilla Suomen korkeimmat yrittäjyysvalmiudet, hyödynnämme Suomen parhaiten työelämän asiantuntijoita opinnoissa, meillä on Suomen paras opiskelijakunnan toiminta ja myös opiskelijoiden keskinäinen tuki on valtakunnan parasta. 11 AMK tutkinto-ohjelmaamme on vähintään kolmen parhaan joukossa maassamme, kuten myös neljä ylempää AMK ohjelmaamme.
* Ministeriön tulosindikaattoreilla Seinäjoen ammattikorkeakoulu on kokoonsa suhteutettuna kokonaisuudessaan Suomen kolmanneksi paras ammattikorkeakoulu. Paitsi toimintamme laadullisen arvioinnin näkökulmasta, on näillä tulosindikaattoreilla myös yhteys siihen, miten Ministeriö rahoittaa toimintaamme. Lähtökohtaisestihan Opetus- ja kulttuuriministeriön rahoitus perustuu erityyppisiin tulosindikaattoreihin.
* Saan johdettavakseni siis toiminnaltaan ja tulokseltaan poikkeuksellisen hyvin hoidetun ammattikorkeakoulun. Siitä kunnia kuuluu kaikille niille ihmisille, jotka ovat olleet rakentamassa SeAMKin yhteisöä vuosien varrella. Tapio Varmolan lisäksi muun muassa vararehtori Elina Varamäellä on ollut siinä keskeinen rooli. Osaamisintensivisessä työyhteisössä kunnia kuuluu myös koko henkilökunnalle.
* Olisi mukava todeta, että jatkomme on helppo, eikä tummia pilviä ole horisontissa. Vallitsevat realiteetit tekevät sen kuitenkin mahdottomaksi.
* Nuorten tulevaisuusraportti 2020 –tutkimus osoittaa, että lukion jälkeen Suomessa 82 prosenttia nuorista aikoo mennä varmasti tai melko varmasti yliopistoon ja vain 34 prosenttia ammattikorkeakouluun. Kymmenisen vuotta sitten 74 prosenttia halusi yliopistoon ja 52 prosenttia ammattikorkeakouluun.
* Samanaikaisesti maakunnan väkiluku on laskussa, ja ikäluokat pienenevät hälyttävästi.
* Koronavirus tulee runtelemaan maailmantaloutta ja julkisyhteisöjen rahoitusvaje kasvaa.
* Koronavirukseen ei valitettavasti vielä ole markkinoilla kaikilta osin luotettavaa lääkettä siitä huolimatta, että erään moskovalaisen instituutin kehittämää Neuvostoliitolaisen avaruusohjelman mukaan nimettyä rokotevalmistetta tiettävästi piikitetään jo kovaa vauhtia valtionpäämiehiin ja ilmeisesti myös heidän tyttäriinsä. Valistuneimmat arviot koronan poistumisesta keskuudestamme vaihtelevat vuosien 2021 ja 2022 eri kuukausille. Pahimmissa visioissa viruksen aiheuttama kiusa jää vielä pidempiaikaiseksi.
* Ikäluokkien pienenemiseen ja väestön vanhenemiseen sen sijaan olisin tarjoilemassa minut tunteville tutumpaa lääkettä, jonka laajamittaisempi annostelu ajoittuu koronaviruksen jälkeiseen maailmaan: kansainvälistymistä. Tarkemmin sanottuna kansainvälistä opiskelijarekrytointia, ja kansainvälisten tutkinto-opiskelijoiden tehokkaampaa työllistymistä Etelä-Pohjanmaalle. Tämä luonnollisesti edellyttää, että löydämme keinoja suomenkielen oppimiseen ja myös maakunnan työyhteisöiltä täytyy löytyä halua vastaanottaa tulijat. Lähtökohtanahan on tällä hetkellä se, että esimerkiksi asiakaspalvelutehtävässä Etelä-Pohjanmaalla saattaa suomenkielellä vielä tulla toimeen, mutta ainoa täysin varmasti toimiva kielivalinta on äirinkieli. Arenen vuonna 2017 julkaiseman selvityksen mukaan paikallishaasteiden lisäksi kansainvälisten opiskelijoiden määrän kasvua rajoittaa suomalaisen korkeakoululaitoksen tunnettavuuden puute. Tämä siitä huolimatta, että suomalaisen koulutuksen varsinkin peruskoulutuksen maine on hyvä. Tunnettavuusongelmaa maailmalla lähdemme luonnollisesti korjaamaan eteläpohjalaisella vaatimattomuudella ja toiminnastamme maailmalla kertomalla.
* Mikä tulee siis muuttumaan rehtorikaudellani? Vähintäänkin maailma ympärillämme. Muutummeko proaktiiivisesti ja ennakoivasti itse mukana on kohtalon kysymys. Tarkoituksenani on kehittää ja muuttaa organisaatiotamme ennakoivasti siten, että vastaamme tulevaisuuden haasteisiin. Toimintaympäristön muutokseen liittyvät asiat on mielestäni hyvin yksilöity SeAMK:n strategiassa digitalisaatioon, väestörakenteen kehitykseen, globalisaatioon, työn murrokseen, julkisen talouden haasteisiin, tieteen ja teknologian kehitykseen, ilmastonmuutokseen sekä erilaistuviin arvoihin ja asenteisiin.

Isoisäni oli aikanaan perustamassa Seinäjoelle shakkikerhoa. Hänen ajoittain hoitaessa minua pikkupoikana, hän opetti minulle tuon jalon pelin salat. Toimintaympäristömme shakkilaudan vastapäätä näen pääasiallisena vastustajana tietyt tulevaisuuden toimintaympäristön muutokset, jotka eivät sanalla sanottuna ole mitenkään helppo vastustaja. Tätä Garri Kasparovin veroista vastustajaa ei onneksi tarvitse päihittää yksin. Seinäjoen ammattikorkeakoulussa on fiksua ja koulutettua henkilökuntaa. Tukena on lisäksi ammattikorkeakoulun hallitus. Käytössämme on myös erilaisia työkaluja, joista kansainvälisyys ja digitalisaatio sekä alustatalous ovat merkittävässä asemassa.

Ammattikorkeakoululla on keskeinen rooli työn murrokseen vastaamisessa ja jatkuvan oppimisen kehittämisessä. Etelä-Pohjanmaan kehityksen kannalta Seinäjoen ammattikorkeakoulun toiminnan tulee lähteä Seinäjoen kaupungin ja ympäröivän maakunnan tarpeista, joista työmarkkinoilta poistuvien ikäluokkien myötä työvoiman tarve ei tule olemaan niitä vähäisimpiä. Jo nykyisellään Seinäjoen ammattikorkeakoulusta valmistuneet työllistyvät hyvin, ja heistä merkittävä osa jää töihin Etelä-Pohjanmaalle. Valtiosihteeri Tuomo Puumala on arvioinut, että 2030 –luvulla fyysisten oppilaitosten lisäksi on myös sähköinen alusta, josta korkeakoulujen tarjonta on löydettävissä. Järjestelmän keskiössä on opiskelija, joka valitsee opintonsa tästä kokonaisuudesta. Tähän kytkeytyy myös jatkuvasti muuttuva työelämä, jossa ihmisten ammattitaitoa on ylläpidettävä jatkuvan oppimisen periaatteiden mukaisesti. Strategiassamme näemme vahvan panostuksen lähiopetukseen, mutta se ei mielestäni sulje sitä, että haluemme olla hyviä myös digitalisaatiossa.

* Kun hain tätä tehtävää, tiesin, että kyseessä ei olisi mitenkään helppo positio. En ole koskaan varsinaisesti pelännyt haasteita, ja uusia kokemuksia. Turistina olen päätynyt maailmalla matkatessani pahoihin paikkoihin: tulivuorenpurkaukseen, tulvaan, kaksi kertaa sattumalta sotatoimialueelle, ja olinpa lähellä tulla alas ammutuksi Itä-Ukrainan ilmatilassa Malesialaiskoneessa vuonna 2014. Onneksi alkuperäisestä suunnitelmasta poiketen kuitenkin varasin saman yhtiön Amsterdamista lähteneen MH17 –lennon vasta pari päivää myöhempään ajankohtaan. Pohdin, että kun nyt olen muun muassa edellä mainituistakin jäänyt henkiin, niin saattaisi ammattikorkeakoulun johtamisestakin olla mahdollista selvitä.
* Se toki on tullut selväksi, että varsin intensiivistä työtä ja uusien kokonaisuuksien omaksumista on tiedossa. Ammattikorkeakoulun johtaminen on tullut myös uniin, ja eräänä yönä totesin, että näin unta Seinäjoen ammattikorkeakoulun laatuviitekehyksen vaihdoksesta EFQM –mallista Demingin kehään perustuvaan PDCA –malliin.

SeAMKin visio on olla paras korkeakoulu opiskelijalle, ja vision toteutumisen nykytilaa käsittelinkin jo puheen alkupuolella. Käsittelemättä ovat vielä arvomme. SeAMKin arvoiksi on määritelty strategiassamme yrittäjähenkisyys, kansainvälisyys, SeAMK –henki ja vastuullisuus.

Arvoistamme suurin osa varmasti on yleisöllekin tuttuja. Haluan kuitenkin varmuuden vuoksi avata näistä kolmannen:

SeAMK –henki on kuvattu seuravasti:

* Teemme asioita yhdessä, arvostamme toisiamme ja välitämme toisistamme. Toimimme avoimesti ja vuorovaikutuksellisesti. Iloitsemme yhdessä menestyksestä. Olemme ylpeitä osaamisestamme ja ammattikorkeakoulustamme.
* Tämän SeAMK hengen välittämisen ja yhdessä tekemisen ympärille haluan rakentaa korkeakoulumme tulevaisuuden kehityksen ja menestystarinan yhdessä teidän, keskeisten yhteistyökumppaniemme kanssa.
* Haluan olla kehittämässä kanssanne Seinäjoen ammattikorkeakoulusta menestystarinan, joka ei näy ja kuulu pelkästään Etelä-Pohjanmaalla ja Suomessa vaan myös kansainvälisesti.
* Uutena rehtorina tulen kuuntelemaan yhteistyökumppaniemme, ja erityisesti alueen yritysten rakentavia kehittämisehdotuksia ja Etelä-Pohjanmaan maakunnan tarpeita tarkalla korvalla. Kiitän teitä kaikkia paikan päälle tulleita tai tilaisuutta verkon välityksellä seuraavia.

* Juuri eläköitynyt kaupunkineuvos Jorma Rasinmäki päätti juhlapuheensa hiljattain Amharan kielellä, ja totesi samassa yhteydessä, että modernin johtajan tulisi ymmärtää ainakin yhtä afrikkalaista kieltä. Toivon, että pari aasialaista kieltä käyvät ainakin jonkinlaisena korvikkeena.
* Perhe on itselleni tärkein voimavarani, tukeni ja turvani. Sosiologi vaimoni Alaine on opettanut minulle paljon erilaisen yhteiskunnan toiminnasta, haasteista ja myös siitä maailmasta, jossa väestö kasvaa nopeasti toisin kuin meillä Suomessa. Päätänkin puheeni Filippiineillä puhutulla kielellä Tagalogiksi lausahdukseen, joka sopii hyvin eläköityvälle edeltäjälleni:
* Maraming salamat po at mabuhay, eli paljon kiitoksia ja pitkää ikää!